SET ปิดบวก 0.48 จุด รับแรงหนุนกลุ่มแบงก์ – กนง.คงดอกเบี้ย 0.50% ตามคาด
SET ปิดบวก 0.48 จุด รับแรงหนุนกลุ่มแบงก์หลังปัจจัยในประเทศมีโมเมนตัมดีขึ้น อีกทั้งผลประชุม กนง.ออกมาตามคาดด้วยคงดอกเบี้ยที่ 0.50% ส่งผลเงินบาทเริ่มมีเสถียรภาพ พรุ่งนี้คาดตลาดฯแกว่งไซด์เวย์ขึ้นได้ ให้แนวรับ 1,610 แนวต้าน 1,630 จุด
29 ก.ย. 2564

นายวิจิตร อารยะพิศิษฐ นักกลยุทธ์การลงทุน บล.เมย์แบงก์กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งลงไปทดสอบแนว 1,600 จุดก่อนที่จะมีการดีดตัวขึ้น ช่วงแรกรับแรงกดดันจากปัจจัยต่างประเทศ ทั้งกังวลอัตราเงินเฟ้อของสหรัฐสูงยาวนานกว่าคาด และดอลลาร์สหรัฐแข็งค่า รวมถึงอัตราผลตอบแทนพันธบัตร (Bond yield) สหรัฐปรับขึ้น เป็นแรงกดดันทำให้ตลาดหุ้นแถบเอเชียเหนือติดลบราว 1.80% แต่ตลาดกลุ่ม TIP ยังบวกได้ ส่วนตลาดยุโรปเทรดบ่ายนี้เคลื่อนไหวในแดนบวกได้เช่นเดียวกับดาวโจนส์ฟิวเจอร์สที่บวกกว่า 100 จุดหลังดัชนีหุ้นดาวโจนส์ปรับตัวลงไป
ส่วนตลาดบ้านเราได้แรงหนุนจากหุ้นกลุ่มแบงก์ โดยเฉพาะ KBANK ดีดกลับขึ้นมาได้ดี และ BBL ก็ปรับตัวขึ้นได้ แม้ SCB จะพักตัวบ้างหลังขึ้นไปเร็ว มองว่าปัจจัยในประเทศมีโมเมนตัมดีขึ้น ส่วนผลประชุมคณะกรรมการนโยบายการเงิน (กนง.) ออกมาตามคาด โดยมีมติเป็นเอกฉันท์ให้คงอัตราดอกเบี้ยนโยบายไว้ที่ระดับ 0.50% ตามที่ตลาดคาดการณ์ ทำให้เงินบาทเริ่มมีเสถียรภาพขึ้นหลังจากอ่อนค่าเร็ว และมองอัตราดอกเบี้ยบ้านเราถือว่าต่ำสุดแล้ว
อย่างไรก็ดียังต้องติดตามดัชนีราคาการใช้จ่ายเพื่อการบริโภคส่วนบุคคล (PCE) เดือน ส.ค.ของสหรัฐฯในวันศุกร์นี้ และดัชนีผู้จัดการฝ่ายจัดซื้อ (PMI) ภาคการผลิตของสหรัฐฯ และยุโรป ส่วนบ้านเราให้ติดตามธนาคารแห่งประเทศไทย (ธปท.) รายงานภาวะเศรษฐกิจในวันพรุ่งนี้
สำหรับแนวโน้มการลงทุนในวันพรุ่งนี้ (30 ก.ย.) นายวิจิตร กล่าวว่า ตลาดฯคงจะแกว่งไซด์เวย์ขึ้นได้หลังจากที่ดัชนีฯลงไปทดสอบ 1,600 จุด โดยให้แนวรับ 1,610 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 8,875.62 ล้านบาท ปิดที่ 137.50 บาท เพิ่มขึ้น 4.50 บาท
SCB มูลค่าการซื้อขาย 5,006.37 ล้านบาท ปิดที่ 124.50 บาท ลดลง 0.50 บาท
TRUE มูลค่าการซื้อขาย 4,220.55 ล้านบาท ปิดที่ 4.00 บาท ราคาไม่เปลี่ยนแปลง
PTT มูลค่าการซื้อขาย 3,534.76 ล้านบาท ปิดที่ 39.25 บาท ลดลง 1.25 บาท
BBL มูลค่าการซื้อขาย 3,409.43 ล้านบาท ปิดที่ 120.00 บาท เพิ่มขึ้น 2.00 บาท
 